钦定古今图书集成/明伦汇编/官常典/第373卷 > 蔡邕独断 > 李嗣真
## 钦定古今图书集成/明伦汇编/官常典/第373卷 > 蔡邕独断 > 李嗣真

按《唐书》本传：“嗣真，字承胄，赵州柏人人。多艺数，举明
经，中之，累调许州司功参军。贺兰敏之修撰东台，表嗣真直弘文馆，与学士刘献臣、徐昭皆少有名，号三
少。高宗东封还，诏赠孔子太师，命有司为祝。司文郎
中雷少颖文不称旨，更命嗣真，成不淹顷。帝览称善，
诏加两阶。敏之等倚恩自如，嗣真不喜，求补义乌令。”
敏之败，学士多连坐，嗣真独免。调露中，为始平令，风
化大行。时章怀太子作《宝庆曲》，阅于太清观，嗣真谓
道人刘概、辅俨曰：“宫不召商，君臣乖也；角与征戾，父
子疑也。死声多且哀，若国家无事，太子任其咎。”俄而
太子废，概等奏其言，擢太常丞，知五礼仪，封常山县
子。嗣真常曰：“隋乐府有《堂堂曲》，明唐”再受命，比日有
“‘侧堂堂，挠堂堂’之谣。侧，不正也；挠，危也。皇帝病日侵，
事皆决中宫，持权与人，收之不易。宗室虽众，居中制
外，势且不敌。诸王殆为后所蹂践，吾见难作不久矣。”
太常𡙇黄钟，铸不能成。嗣真居崇业里，疑土中有之，
弗得其所。道上逢一车，有铎声甚厉，嗣真曰：“宫声也。”
市以归，振于空地，若有应者，掘之得钟，众乐遂和。尝
引工展器于廷，后奇其风度应对，召相王府参军阎
元静图之，吏部郎中杨志诚为赞，秘书郎殷仲容书，
时以为宠。永昌初，以右御史中丞知大夫事，请周、汉
为二王后，诏可。命巡抚河东，荐宋温瑾、袁嘉祚、李日
知，拔州县职，皆至显官。来俊臣狱方炽，嗣真上书谏，
以为“昔陈平事汉祖，谋疏楚君臣，行反间，项羽遂亡。
今殆有如平者谋陛下君臣，恐为社稷祸。”不纳。出为
潞州刺史。俊臣诬以反，流藤州，久得还。自筮死日，豫
具棺敛，如言。卒桂阳，有诏州县护丧还乡里。赠济州
刺史，谥曰昭武。后尝问嗣真储贰事，对曰：“程婴、杵臼，
存赵氏孤，古人嘉之。”后悟，中宗乃安。神龙初，赠御史
大夫。所撰述尤多。